Пол Верлен
Милите ръце

Превод от френски: Гео Милев, 1922

chitanka.info

Милите ръце, тъй малки, бели,

те, които бяха нявга мои,

днес, след толкоз пропасти, завои,

суети и грехове несмели,

след пристанищата, равнините,

и страните прашни и унили:

като в приказка — ръцете мили

ми разтварят пътя на мечтите.

О, ръце през сън, върху душа ми,

знам ли що благоволихте вий да

кажете на таз душа разбита,

посред толкоз крясъци, измами?

Лъже ли ме туй съновидение

на свещено родство на душите,

майчинско участие в бедите,

преданост пространна и стеснена?

Скъпи угризения, забрава

в мъката, и блянове свещени —

о, ръце, ръце благословени,

направете знака, що прощава!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.